
JAVNI POZIV
Za učešće na konkursu za mlade autore i njihove radove iz oblasti umjetnosti, nauke i inovacija te medija

Udruženje za podršku inkluziji „InfoPart“ Banja Luka poziva mlade uzrasta od 15 do 25 godina, kao i studente koji su i dalje na redovnom školovanju, da učestvuju u konkursu za radove na temu „Inkluzija i pristupačnost“.
Cilj konkursa je da podstaknemo mlade da kroz kreativnost, znanje, istraživanje i vlastiti pogled na svijet pokažu kako vide društvo jednakih mogućnosti, šta za njih znači pristupačnost i na koji način svi zajedno možemo doprinijeti izgradnji inkluzivnijeg društva.
Želimo čuti glas mladih, upoznati njihove ideje i rješenja te predstaviti radove koji doprinose boljem razumijevanju položaja osoba sa invaliditetom i značaja ravnopravnog učešća svih članova društva.
1. Oblasti i vrste radova
Na konkurs se mogu prijaviti autorski radovi iz sljedećih oblasti:
• Umjetnost: crteži, slike, fotografije, stripovi, skulpture, ilustracije, dizajn, poezija, proza, kratke priče, eseji književnog karaktera, muzička djela i muzički sadržaji, kao i drugi umjetnički i kreativni radovi.
• Nauka i inovacije: eseji, istraživački radovi, prijedlozi inovativnih rješenja, tehničke i druge ideje, prototipi i koncepti koji doprinose pristupačnosti, samostalnosti i uključivanju osoba sa invaliditetom.
• Mediji i digitalni sadržaji: kratki filmovi, video-materijali, animacije, podkasti, sadržaji namijenjeni društvenim mrežama i drugi autorski medijski formati.
Radovi mogu biti individualni ili grupni. Potrebno je da budu povezani sa temom konkursa i da predstavljaju originalno autorsko djelo ili rješenje.
2. Predložene teme
Mladi svoje radove mogu posvetiti, između ostalog, sljedećim pitanjima:
• Kako vidiš inkluzivno društvo?
• Šta za tebe znači pristupačnost?
• Sa kojim se preprekama osobe sa invaliditetom susreću u svakodnevnom životu?
• Kako možemo unaprijediti pristupačnost obrazovanja, javnih prostora, kulture, sporta i digitalnih sadržaja?
• Na koji način tehnologija, nauka i inovacije mogu doprinijeti većoj samostalnosti osoba sa invaliditetom?
• Kako mladi mogu doprinijeti izgradnji društva jednakih mogućnosti?
Navedene teme su prijedlozi, a učesnici mogu ponuditi i vlastite ideje koje odgovaraju cilju i temi konkursa.



3. Ko može učestvovati?
Pravo učešća imaju učenici srednjih škola, studenti i drugi mladi uzrasta od 15 do 25 godina, kao i studenti koji su i dalje na redovnom školovanju, bez obzira na to da li su stariji od 25 godina.
4. Način prijave i dostavljanja radova
Konkurs je otvoren do 20. novembra 2026. godine.
Radove je potrebno dostaviti elektronskim putem na e-mail adresu infopart@gmail.com ili poštom na adresu:
Udruženje za podršku inkluziji „InfoPart“ Banja Luka
Srđe Zlopogleđe 55
78000 Banja Luka
Uz rad je potrebno dostaviti kratak opis koji sadrži naziv rada, njegovu temu i osnovnu ideju, kao i fotografiju rada, ukoliko je primjenjivo. Za muzičke, video i druge digitalne radove potrebno je dostaviti odgovarajuću datoteku ili link za pristup radu, uz kratak opis.
Radovi se dostavljaju pod šifrom, bez navođenja imena i prezimena autora u samom radu ili opisu koji se dostavlja na ocjenjivanje. Svaki učesnik treba da odabere jedinstvenu šifru i da je navede uz prijavljeni rad.
Organizator će, nakon prijema radova, kontaktirati autore čiji radovi budu razmatrani radi dostavljanja neophodnih ličnih i kontakt-podataka, kao i podataka o školi ili fakultetu, radi provjere ispunjenosti uslova za učešće i daljeg postupanja u okviru konkursa.
5. Nagrade i predstavljanje radova
Nagrade će biti dodijeljene u tri kategorije, u skladu sa oblastima definisanim ovim javnim pozivom i kvalitetom dostavljenih radova.
Svi pristigli radovi biće predstavljeni u okviru aktivnosti koje Udruženje „InfoPart“ organizuje povodom 3. decembra – Međunarodnog dana osoba sa invaliditetom.
Na ovaj način želimo da kreativnost, znanje i ideje mladih dobiju prostor i vidljivost, ali i da podstaknemo širu zajednicu na razmišljanje o pristupačnosti, ravnopravnosti i uklanjanju prepreka sa kojima se osobe sa invaliditetom svakodnevno suočavaju.
Pozivamo škole, nastavnike, profesore, fakultete i sve koji rade sa mladima da podrže ovaj konkurs i ohrabre mlade da svojim idejama, talentom i stvaralaštvom doprinesu izgradnji društva u kojem svi imaju jednake mogućnosti.
6. Dodatne informacije
Sve dodatne informacije u vezi sa konkursom, uslovima učešća i načinom dostavljanja radova mogu se dobiti putem:
• E-mail adrese: infopart@gmail.com
• Telefona: 065/587-190
Pokaži kako ti vidiš inkluziju, pristupačnost i društvo jednakih mogućnosti – jer tvoja ideja, tvoj talenat i tvoj glas mogu pokrenuti promjenu!
Projekat „Mladi za mlade bez blokade“ podržan je od strane Ministarstva porodice, omladine i sporta Republike Srpske.

